# Lo Pardal Roquer

David Esterri i Carrasquer (Alpicat, 1970), més conegut artísticament com a Lo Pardal Roquer, és un músic, compositor i pedagog català, fill del músic «Lo Pardal Vell». És un multiinstrumentista notable: violí, viola, guitarra, contrabaix i tres cubà.

## Biografia

Amant de la música clàssica i el jazz, va cursar estudis de viola, harmonia, contrapunt i fuga al Conservatori i Escola Municipal de Música de Lleida, obtenint el grau professional de música. És també llicenciat en Geografia i Història per la Universitat de Lleida. Actualment és professor de secundària a l'Institut Màrius Torres de Lleida i de violí a l'Aula de Música Tradicional del conservatori de Lleida.
Influït pel rock and roll dels anys 1950 i el rockabilly en particular, una de les peces del seu primer disc homònim en solitari, «El cant dels pardals», una particular revisió de la cançó tradicional catalana que Pau Casals va popularitzar, fou inclosa en la recopilació Pop-rock de Catalunya, una selecció realitzada per l'Institut Català de les Indústries Culturals per a promoure la música catalana en fires i mercats internacionals.
Com a compositor, ha compost música de cambra editada per l'editorial La mà de Guido, una òpera, una cantata i diverses sardanes, dues d'elles premiades al XV Certamen Ciutat de Mollet de Sardanes i Música per a Cobla, celebrat l'estiu del 2009, on va guanyar el primer premi per la sardana Aurembiaix i un accèssit per Camins i rierols. El 2010 va estrenar una obra simfònica sobre el Cant de la Sibil·la a la Seu Vella de Lleida, i també és l'autor de l'òpera infantil La gàbia daurada i la cantata Rostres.
La seva cançó «Sóc de l'oest» va popularitzar-ne la carrera ja que és considerada com un himne no oficial de Ponent. La cançó ha estat versionada per grups com La Pegatina, Obrint Pas, Pastorets Rock o Quatre Vents, i compilada pel crític Jordi Bianciotto al llibre 501 cançons catalanes que has d'escoltar abans de morir.

## Obra publicada
### Composicions

* El cant de la Sibil·la a la Seu Vella de Lleida, obra simfònica
* La gàbia daurada, òpera infantil
* Rostres, cantata
* Aurembiaix i Camins i rierols, sardanes premiades al concurs de Mollet del Vallès.
* Insomnis per a piano.
* Quartet pentatònic amb flauta.
* Quartet autoexorcisme.
* Duniazad, poema simfònic dedicat a l orquestra Julià Carbonell de les terres de ponent.
* Memòria i Oblit. Reflexions musicals per a instruments de corda sobre la memòria històrica de la Guerra Civil (2010), quatre monòlegs i quatre diàlegs per a quatre instruments de corda que reflexiona sobre el remordiment, l'oblit, el record, la memòria i l'amnèsia, obra encarregada per la Universitat de Lleida.

## Discografia

Lo Pardal Roquer ha gravat més de 40 discos amb artistes com ara Xavier Baró, El Gitano de Balaguer, El Fill del Mestre, Angelot i Carles Juste lo Beethoven. A voltes també col·labora amb Carles Belda i el conjunt Badabadoc i, juntament amb la cantautora Meritxell Gené, també va participar en el disc Musiquetes per la Bressola.

## Referències

* 1 2 «El músic lleidatà David Esterri estrena a la UdL una obra sobre la memòria històrica». El Punt Avui, 23-02-2010.
* 1 2 «Entrevista David Esterri» (pdf). Lectura Diari Segre, 620, 11-04-2010.
* ↑ «"Lo pardal roquer", un músic transversal» (àudio). Catalunya Ràdio - Nydia, 06-06-2010.
* ↑ Barrull Castellví, Jaume «No tornaria a escriure "Soc de l'oest" si pogués viatjar en el temps». Lectura, suplement dominical de Segre, 11-12-2022, pàg. 10-13.
* ↑ Biblioteca Sant Bartomeu d'Alpicat. «DAVID ESTERRI "LO PARDAL ROQUER"». Alpicat: Biblioteca d'Alpicat, 03-02-2009. [Consulta: 25 febrer 2021].
* ↑ «Lo Pardal Roquer, primer disc de rockabilly en català». Enderrock, 21-05-2006.
* ↑ «El Ciutat de Mollet de Sardanes premia una peça del lleidatà David Esterri». Diari Contra Punt, 12-07-2008. Arxivat de l'original el 27 de desembre 2015 [Consulta: 26 desembre 2015].
* ↑ Sáez, Anna «El lleidatanisme a debat». El Punt Avui, 13-12-2015, pàg. 26. «Tot això va fer que durant molts anys el lleidatanisme es tingués per una cosa passada de moda. Però els autors de Lo diccionari lleidatà i, després el Postureig de Lleida, l'han convertit en un autèntic fenomen de masses fins i tot amb himne: Sóc de l'oest de Lo Pardal Roquer.»
* ↑ «Sóc de l'Oest». Lo Carranquer. [Consulta: 26 desembre 2015].
* ↑ LLEIDA.COM. «Sóc de l'oest». LLEIDA.COM.
* ↑ Bianciotto, Jordi. 501 cançons catalanes que has d'escoltar abans de morir. Barcelona: Ara Llibres, 2014, p. 375. ISBN 9788415642930.
* ↑ ACN «El músic lleidatà David Esterri estrena a la UdL una obra sobre la memòria històrica». El Punt, 23-02-2010.
* ↑ «Nydia - "Lo pardal roquer", un músic transversal». TV3, 06-06-2010. [Consulta: 25 juliol 2022].